CELEX: 52020PC0466
Language: hr
Date: 2020-08-24
Title: Prijedlog PROVEDBENE ODLUKE VIJEĆA o odobravanju na temelju Uredbe Vijeća (EU) 2020/672 privremene potpore Italiji radi smanjenja rizika od nezaposlenosti u izvanrednoj situaciji nakon izbijanja bolesti COVID-19

EUROPSKA KOMISIJA
            Bruxelles, 24.8.2020.
            COM(2020) 466 final
            2020/0219(NLE)
            Prijedlog
            PROVEDBENE ODLUKE VIJEĆA
            o odobravanju na temelju Uredbe Vijeća (EU) 2020/672 privremene potpore Italiji radi smanjenja rizika od nezaposlenosti u izvanrednoj situaciji nakon izbijanja bolesti COVID-19
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
                  
            
            
               Uredbom Vijeća 2020/672 („Uredba o instrumentu SURE”) propisan je pravni okvir za financijsku potporu Unije državama članicama u kojima je zbog izbijanja bolesti COVID-19 došlo do ozbiljnih gospodarskih poremećaja ili kojima ozbiljno prijete takvi poremećaji. Potpora iz instrumenta SURE namijenjena je prvenstveno za financiranje programâ skraćenog radnog vremena ili sličnih mjera kojima je cilj zaštititi zaposlene i samozaposlene osobe i na taj način smanjiti stopu nezaposlenosti i gubitak prihoda, te dodatno, za financiranje nekih zdravstvenih mjera, osobito na radnom mjestu.
            
            
               Italija je 7. kolovoza 2020. podnijela zahtjev za financijsku pomoć Unije na temelju Uredbe o instrumentu SURE. Komisija se u skladu s člankom 6. stavkom 2. Uredbe o instrumentu SURE savjetovala s talijanskim tijelima kako bi provjerila iznenadno i znatno povećanje stvarnih i planiranih rashoda uzrokovanih pandemijom bolesti COVID-19 koji se izravno odnose na programe skraćenog radnog vremena i slične mjere te zdravstvene mjere. To se posebno odnosi na: 
            
            
               (1)produljenje postojećih programa skraćenog radnog vremena (Cassa integrazione guadagni). Mjerom se pokriva 80 % uobičajene plaće zadržanog zaposlenika u poduzeću koje je potpuno ili djelomično zatvoreno zbog pandemije bolesti COVID-19, u trajanju od najviše 18 tjedana u razdoblju od 23. veljače 2020. do 31. listopada 2020.;
            
            
               (2)naknadu od 600 EUR za ožujak i travanj 2020. za samozaposlene osobe i osobe koje rade kao vanjski suradnici. Vanjski suradnici koji su u ožujku i travnju 2020. zabilježili pad dohotka od najmanje 33 % na godišnjoj osnovi imaju pravo i na naknadu od 1 000 EUR za svibanj 2020. Dodatna naknada u iznosu od 600 EUR za ožujak 2020. odobrava se samozaposlenim osobama i vanjskim suradnicima prijavljenima u privatnim ustanovama za obvezno socijalno osiguranje;  
            
            
               (3)niz mjera usmjerenih na određena zanimanja na koja je štetno utjecala pandemija bolesti COVID-19. To uključuje naknadu u iznosu od 600 EUR za ožujak 2020. i 500 EUR za travanj 2020. za osobe zaposlene na određeno vrijeme u poljoprivredi, naknadu u iznosu od 600 EUR za ožujak, travanj i svibanj 2020. za radnike u industriji zabave (s godišnjim prihodima do 50 000 EUR), naknadu u iznosu od 600 EUR za ožujak, travanj i svibanj 2020. za suradnike sportskih udruženja, naknadu u iznosu od 600 EUR za ožujak, travanj i svibanj 2020. za radnike koji obavljaju povremeni rad i naknadu u iznosu od 500 EUR za travanj i svibanj 2020. za radnike u kućanstvu;
            
            
               (4)dvije mjere za ublažavanje posljedica zatvaranja ustanova ranog i predškolskog odgoja i obrazovanja te zatvaranja škola u obliku naknada za roditeljski dopust u trajanju do 30 dana u razdoblju od 5. ožujka 2020. do 31. kolovoza 2020. za zaposlenike ili samozaposlene osobe s djecom do 12 godina (ili starijom od 12 godina ako je riječ o djetetu s invaliditetom koje još pohađa školu) kojima se pokriva 50 % dohotka i u obliku vaučera za čuvanje djece u iznosu do 2 000 EUR umjesto naknade za roditeljski dopust, koji vrijede za isto razdoblje; 
            
            
               (5)dodatne naknade za bolovanje zbog invaliditeta u trajanju do 12 dana u razdoblju od 1. ožujka 2020. do 30. travnja 2020. i dodatnih 12 dana u razdoblju od 1. svibnja 2020. do 30. lipnja 2020. za radnike s teškim invaliditetom ili s članovima obitelji s teškim invaliditetom. Riječ je o produljenju postojećeg programa kojim se zaposlenicima mjesečno omogućuju tri dana bolovanja zbog invaliditeta;
            
            
               (6)bespovratna sredstva za samozaposlene osobe i samostalne poduzetnike. Iznos bespovratnih sredstava računa se uzimajući u obzir pad prometa zabilježen u travnju 2020. u odnosu na travanj 2019. (od najmanje 1 000 EUR do najviše 20 % pada prometa);
            
            
               (7)dvije zdravstvene mjere, nove privremene porezne olakšice u iznosu od 60 % troškova za poboljšanje sigurnosti radnog mjesta (do najviše 80 000 EUR) i nove privremene porezne olakšice u iznosu od 60 % troškova dezinfekcije malih poduzeća, službenih ureda i neprofitnih ustanova te kupnje sigurnosne opreme (do najviše 60 000 EUR). 
            
            
               Italija je Komisiji dostavila relevantne informacije. 
            
            
               Uzimajući u obzir dostupne dokaze, Komisija predlaže Vijeću da donese provedbenu odluku o odobravanju financijske pomoći Italiji u skladu s Uredbom o instrumentu SURE radi potpore navedenim mjerama. 
            
            
               •Dosljednost s postojećim odredbama politike u tom području
            
            
               Ovaj je Prijedlog u cijelosti usklađen s Uredbom Vijeća 2020/672, na temelju koje je i sastavljen.
            
            
               Ovaj je Prijedlog dopuna jednom drugom instrumentu prava Unije za potporu državama članicama u izvanrednim situacijama, a to je Uredba Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije („Uredba (EZ) br. 2012/2002”). Uredba (EU) 2020/461 Europskog parlamenta i Vijeća, kojom je taj instrument izmijenjen da bi se njegovo područje primjene proširilo na izvanredna stanja velikih razmjera u području javnog zdravlja i definirale određene operacije prihvatljive za financiranje, donesena je 30. ožujka. 
            
            
               •Dosljednost u odnosu na druge politike Unije
            
         
         
            
               Prijedlog je dio raznih mjera donesenih kao odgovor na aktualnu pandemiju bolesti COVID-19, kao što je „Investicijska inicijativa kao odgovor na koronavirus”, i dopunjuje druge instrumente za potporu zapošljavanju, kao što su Europski socijalni fond i Europski fond za strateška ulaganja/InvestEU. Korištenjem operacija uzimanja i davanja zajmova radi potpore državama članicama u ovom konkretnom slučaju pandemije bolesti COVID-19, ovaj Prijedlog služi kao druga crta obrane za financiranje programâ skraćenog radnog vremena i sličnih mjera kojima se pomaže zaštiti radnih mjesta, a time i zaposlenih i samozaposlenih osoba, od rizika od nezaposlenosti. 
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Pravna je osnova za ovaj instrument Uredba Vijeća 2020/672.  
            
            
               •Supsidijarnost (za neisključivu nadležnost) 
            
            
               Prijedlog se temelji na zahtjevu države članice i dokaz je europske solidarnosti koja se očituje u financijskoj pomoći Unije u obliku privremenih zajmova državi članici pogođenoj pandemijom bolesti COVID-19. Kao druga crta obrane, takva financijska pomoć privremena je potpora državi za povećane javne rashode za programe skraćenog radnog vremena i slične mjere za zaštitu radnih mjesta, a time i zaposlenih i samozaposlenih osoba, od rizika od nezaposlenosti i gubitka prihoda.
            
            
               Takva će potpora pomoći pogođenim građanima i pridonijeti ublažavanju izravnih socioekonomskih posljedica krize uzrokovane bolešću COVID-19. 
            
            
               •Proporcionalnost
            
            
               U skladu s načelom proporcionalnosti ovaj Prijedlog ne prelazi ono što je potrebno za ostvarivanje ciljeva instrumenta. 
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               Savjetovanje s dionicima nije moglo biti provedeno zbog žurnosti pripreme Prijedloga da bi ga Vijeće moglo pravovremeno donijeti.
            
            
               •Procjena učinka
            
            
               Procjena učinka nije provedena zbog žurnosti Prijedloga.
            
            
               4.UTJECAJ NA PRORAČUN
            
            
               Komisija bi trebala moći ugovoriti zaduživanje na financijskim tržištima u svrhu korištenja istih sredstava za zajmove državi članici koja je zatražila financijsku pomoć iz instrumenta SURE. 
            
            
               Osim jamstava od država članica, u okvir su ugrađene i druge sigurnosne mjere kako bi se zajamčila financijska solidnost programa:
            
            
               ·rigorozan i konzervativan pristup financijskom upravljanju,
            
            
               ·struktura portfelja zajmova koja ograničava rizik koncentracije, izloženost na godišnjoj razini i prekomjernu izloženost prema državama članicama pojedinačno, istovremeno osiguravajući dostatna sredstva za dodjelu državama članicama kojima su najpotrebnija i
            
            
               ·mogućnost obnavljanja zajma.
            
         
         
            
               2020/0219 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o odobravanju na temelju Uredbe Vijeća (EU) 2020/672 privremene potpore Italiji radi smanjenja rizika od nezaposlenosti u izvanrednoj situaciji nakon izbijanja bolesti COVID-19
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19
                  1
               , a posebno njezin članak 6. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Italija je 7. kolovoza 2020. podnijela zahtjev za financijsku pomoć Unije kojom bi dopunila svoje nacionalne mjere za ublažavanje posljedica pandemije bolesti COVID-19 i njezinih socioekonomskih posljedica za radnike. 
            
            
               (2)Očekuje se da će izbijanje bolesti COVID-19 i izvanredne mjere koje je Italija uvela da bi ograničila širenje pandemije i njezine socioekonomske i zdravstvene posljedice dramatično utjecati na javne financije. U Komisijinoj proljetnoj prognozi 2020. procijenjeno je da će Italija do kraja 2020. zabilježiti deficit opće države od 11,1 % i dug opće države od 158,9 % bruto domaćeg proizvoda (BDP). U Komisijinoj ljetnoj privremenoj prognozi 2020. predviđeno je smanjenje BDP-a Italije za 11,2 % u 2020. 
            
            
               (3)Pandemija bolesti COVID-19 dovela je do imobilizacije znatnog dijela radne snage u Italiji. Uzrokovala je iznenadno i znatno povećanje javnih rashoda u Italiji zbog programa skraćenog radnog vremena za zaposlenike, naknada za samozaposlene osobe, osobe zaposlene na određeno vrijeme u poljoprivredi, radnike u industriji zabave, suradnike sportskih udruženja, radnike u kućanstvu i radnike koji obavljaju povremeni rad, vaučera za čuvanje djece, dodatnih naknada za roditeljski dopust i bolovanje zbog invaliditeta, bespovratnih sredstava za samozaposlene osobe i samostalne poduzetnike te poreznih olakšica kojima se podupiru mjere javnog zdravlja, kako je navedeno u uvodnim izjavama od 4. do 10.
            
            
               (4)Zakonodavna uredba br. 18/2020
                  2
                i Zakonodavna uredba br. 34/2020
                  3
               , kako je navedeno u zahtjevu Italije od 7. kolovoza 2020., osnova su za uvođenje niza mjera za ublažavanje posljedica pandemije bolesti COVID-19, uključujući produljenje postojećih programa skraćenog radnog vremena (Cassa integrazione guadagni). Mjerom se pokriva 80 % uobičajene plaće zadržanog zaposlenika u poduzeću koje je potpuno ili djelomično zatvoreno zbog pandemije bolesti COVID-19, u trajanju od najviše 18 tjedana u razdoblju od 23. veljače 2020. do 31. listopada 2020.;
            
            
               (5)Za samozaposlene osobe i samostalne djelatnike nadležna su tijela uvela naknadu u iznosu od 600 EUR za ožujak i travanj 2020. Vanjski suradnici koji su u ožujku i travnju 2020. zabilježili pad dohotka od najmanje 33 % na godišnjoj osnovi imaju pravo i na naknadu od 1 000 EUR za svibanj 2020. Dodatna naknada u iznosu od 600 EUR za ožujak 2020. odobrava se samozaposlenim osobama i samostalnim djelatnicima prijavljenima u privatnim ustanovama za obvezno socijalno osiguranje.  
            
            
               (6)Nadležna su tijela uvela niz mjera usmjerenih na određena zanimanja na koja je štetno utjecala pandemija bolesti COVID-19. To uključuje naknadu u iznosu od 600 EUR za ožujak 2020. i 500 EUR za travanj 2020. za osobe zaposlene na određeno vrijeme u poljoprivredi, naknadu u iznosu od 600 EUR za ožujak, travanj i svibanj 2020. za radnike u industriji zabave (s godišnjim prihodima do 50 000 EUR), naknadu u iznosu od 600 EUR za ožujak, travanj i svibanj 2020. za suradnike sportskih udruženja, naknadu u iznosu od 600 EUR za ožujak, travanj i svibanj 2020. za radnike koji obavljaju povremeni rad i naknadu u iznosu od 500 EUR za travanj i svibanj 2020. za radnike u kućanstvu.
            
            
               (7)Nadležna su tijela uvela i dvije mjere za ublažavanje posljedica zatvaranja ustanova ranog i predškolskog odgoja i obrazovanja te zatvaranja škola u obliku naknada za roditeljski dopust u trajanju do 30 dana u razdoblju od 5. ožujka 2020. do 31. kolovoza 2020. za zaposlenike ili samozaposlene osobe s djecom do 12 godina (ili starijom od 12 godina ako je riječ o djetetu s invaliditetom koje još pohađa školu) kojima se pokriva 50 % dohotka i u obliku vaučera za čuvanje djece u iznosu do 2 000 EUR umjesto naknade za roditeljski dopust, koji vrijede za isto razdoblje. Te se mjere mogu smatrati mjerama koje su slične programima skraćenog radnog vremena, kako je navedeno u Uredbi (EU) 2020/672, jer se njima zaposlenicima i samozaposlenim osobama pruža dohodovna potpora, čime se pridonosi pokrivanju troškova skrbi za djecu dok su škole zatvorene, odnosno pomaže roditeljima da nastave raditi, te na taj način štiti radni odnos. 
            
            
               (8)Nadalje, nadležna su tijela uvela dodatne naknade za bolovanje zbog invaliditeta u trajanju do 12 dana u razdoblju od 1. ožujka 2020. do 30. travnja 2020. i dodatnih 12 dana u razdoblju od 1. svibnja 2020. do 30. lipnja 2020. za radnike s teškim invaliditetom ili s članovima obitelji s teškim invaliditetom. Riječ je o produljenju postojećeg programa kojim se zaposlenicima mjesečno omogućuju tri dana bolovanja zbog invaliditeta;
            
            
               (9)Uvedena su bespovratna sredstva za samozaposlene osobe i samostalne poduzetnike. Iznos bespovratnih sredstava računa se uzimajući u obzir pad prometa zabilježen u travnju 2020. u odnosu na travanj 2019. (od najmanje 1 000 EUR do najviše 20 % pada prometa); 
            
            
               (10)Naposljetku, nadležna su tijela uvela dvije zdravstvene mjere, nove privremene porezne olakšice u iznosu od 60 % troškova za poboljšanje sigurnosti radnog mjesta (do najviše 80 000 EUR) i nove privremene porezne olakšice u iznosu od 60 % troškova dezinfekcije malih poduzeća, službenih ureda i neprofitnih ustanova te kupnje sigurnosne opreme (do najviše 60 000 EUR). Budući da su porezne olakšice za državu neostvareni prihod, mogu se smatrati jednakovrijednima javnim rashodima.
            
            
               (11)Italija ispunjava uvjete za podnošenje zahtjeva za financijsku pomoć iz članka 3. Uredbe (EU) 2020/672. Italija je Komisiji dostavila dostatne dokaze o povećanju stvarnih i planiranih javnih rashoda za 28 811 965 628 EUR od 1. veljače 2020. zbog povećanja iznosa koji se izravno odnose na programe skraćenog radnog vremena za zaposlenike, naknade za samozaposlene osobe, osobe zaposlene na određeno vrijeme u poljoprivredi, radnike u industriji zabave, suradnike sportskih udruženja, radnike u kućanstvu i radnike koji obavljaju povremeni rad, vaučere za čuvanje djece, dodatne naknade za roditeljski dopust i bolovanje zbog invaliditeta te bespovratna sredstva za samozaposlene osobe i samostalne poduzetnike. To je iznenadno i znatno povećanje jer se odnosi i na nove mjere i na produljenje postojećih mjera koje obuhvaćaju znatan udio poduzetnika i radne snage u Italiji. Italija namjerava financirati 320 000 000 EUR povećanog iznosa rashoda s pomoću sredstava Unije.
            
         
         
            
               (12)Komisija se u skladu s člankom 6. Uredbe (EU) 2020/672 savjetovala s Italijom i provjerila je odnosi li se iznenadno i znatno povećanje stvarnih i planiranih javnih rashoda izravno na programe skraćenog radnog vremena i slične mjere te na primjenu odgovarajućih zdravstvenih mjera povezanih s pandemijom bolesti COVID-19, kako je navedeno u zahtjevu od 7. kolovoza 2020. 
            
            
               (13)Stoga bi Italiji trebalo pružiti financijsku pomoć kako bi joj se pomoglo u ublažavanju socioekonomskih posljedica ozbiljnih gospodarskih poremećaja uzrokovanih pandemijom bolesti COVID-19.
            
            
               (14)Ovom Odlukom ne bi se trebao dovoditi u pitanje ishod postupaka koji bi se mogli pokrenuti u vezi s poremećajima funkcioniranja unutarnjeg tržišta, osobito na temelju članaka 107. i 108. UFEU-a. Njome se ne poništava zahtjev iz članka 108. UFEU-a da države članice obavijeste Komisiju o slučajevima planirane dodjele državne potpore.
            
            
               (15)Italija bi trebala redovito obavješćivati Komisiju o izvršenju planiranih javnih rashoda kako bi Komisija mogla procijeniti u kojoj je mjeri Italija te rashode izvršila.
            
            
               (16)Odluka o dodjeli financijske pomoći donesena je uzevši u obzir postojeće i očekivane potrebe Italije, kao i zahtjeve za financijsku pomoć u skladu s Uredbom (EU) 2020/672 koje su već podnijele ili planiraju podnijeti druge države članice, a pritom su primijenjena načela jednakog postupanja, solidarnosti, proporcionalnosti i transparentnosti. Konkretno, iznos zajma utvrđen je kako bi se osigurala usklađenost s bonitetnim pravilima koja se primjenjuju na portfelj zajmova prema Uredbi Vijeća (EU) 2020/672,
            
            
               DONIJELO JE OVU ODLUKU: 
            
            
               Članak 1.
            
            
               Italija ispunjava uvjete iz članka 3. Uredbe (EU) 2020/672.  
            
            
               Članak 2.
            
            
               1.Unija Italiji stavlja na raspolaganje zajam u maksimalnom iznosu od 27 438 486 464 EUR. Maksimalno prosječno dospijeće zajma je 15 godina.
            
            
               2.Razdoblje raspoloživosti financijske pomoći odobrene ovom Odlukom traje 18 mjeseci i počinje teći od prvog dana nakon stupanja na snagu ove Odluke. 
            
            
               3.Financijsku pomoć Unije Komisija Italiji stavlja na raspolaganje u najviše osam obroka. Obroci se mogu isplatiti u jednoj ili nekoliko tranši. Rokovi dospijeća tranši iz prvog obroka mogu biti dulji od maksimalnog prosječnog dospijeća iz stavka 1. U takvim slučajevima, rokovi dospijeća sljedećih tranši utvrđuju se tako da se, nakon isplate svih obroka, poštuje maksimalno prosječno dospijeće iz stavka 1. 
            
            
               4.Prvi obrok isplaćuje se nakon stupanja na snagu sporazuma o zajmu iz članka 8. stavka 2. Uredbe (EU) 2020/672. 
            
            
               5.Italija podmiruje troškove financiranja Unije iz članka 4. Uredbe (EU) 2020/672 za svaki obrok uvećane za sve naknade, troškove i izdatke Unije koji nastanu zbog financiranja. 
            
            
               6.Komisija odlučuje o iznosu i isplati obroka, kao i o iznosu tranši. 
            
            
               Članak 3. 
            
            
               Italija može financirati sljedeće mjere:
            
            
               (a)produljenje postojećih programa skraćenog radnog vremena (Cassa integrazione guadagni) za zaposlenike, kako je utvrđeno člancima 19. – 22. Zakonodavne uredbe br. 18/2020 kako je preoblikovana Zakonom br. 27/2020 i člancima 68. – 71. Zakonodavne uredbe br. 34/2020 kako je preoblikovana Zakonom br. 77/2020; 
            
            
               (b)naknadu za samozaposlene osobe, kako je utvrđeno člancima 27., 28. i 44. Zakonodavne uredbe br. 18/2020 kako je preoblikovana Zakonom br. 27/2020 i člankom 84. Zakonodavne uredbe br. 34/2020 kako je preoblikovana Zakonom br. 77/2020; 
            
            
               (c)naknade za osobe zaposlene na određeno vrijeme u poljoprivredi, kako je utvrđeno člankom 30. Zakonodavne uredbe br. 18/2020 i člankom 84. Zakonodavne uredbe br. 34/2020 kako je preoblikovana Zakonom br. 77/2020; 
            
         
         
            
               (d)naknade za radnike u industriji zabave, kako je utvrđeno člankom 38. Zakonodavne uredbe br. 18/2020 i člankom 84. Zakonodavne uredbe br. 34/2020 kako je preoblikovana Zakonom br. 77/2020; 
            
            
               (e)naknade za suradnike sportskih udruženja, kako je utvrđeno člankom 96. Zakonodavne uredbe br. 18/2020 i člankom 84. Zakonodavne uredbe br. 34/2020 kako je preoblikovana Zakonom br. 77/2020; 
            
            
               (f)naknadu za radnike u kućanstvu, kako je utvrđeno člankom 85. Zakonodavne uredbe br. 34/2020 kako je preoblikovana Zakonom br. 77/2020; 
            
            
               (g)naknadu za radnike koji obavljaju povremeni rad, kako je utvrđeno člankom 44. Zakonodavne uredbe br. 18/2020 i člankom 84. Zakonodavne uredbe br. 34/2020 kako je preoblikovana Zakonom br. 77/2020; 
            
            
               (h)bespovratna sredstva za samozaposlene osobe i samostalne poduzetnike, kako je utvrđeno člankom 25. Zakonodavne uredbe br. 34/2020 kako je preoblikovana Zakonom br. 77/2020, za dio rashoda koji se odnose na potporu samozaposlenim osobama i poduzećima s jednom osobom; 
            
            
               (i)naknade za roditeljski dopust, kako je utvrđeno člancima 23. i 25. Zakonodavne uredbe br. 18/2020 kako je preoblikovana Zakonom br. 27/2020 i člankom 72. Zakonodavne uredbe br. 34/2020 kako je preoblikovana Zakonom br. 77/2020; 
            
            
               (j)vaučere za čuvanje djece, kako je utvrđeno člancima 23. i 25. Zakonodavne uredbe br. 18/2020 kako je preoblikovana Zakonom br. 27/2020 i člankom 73. Zakonodavne uredbe br. 34/2020 kako je preoblikovana Zakonom br. 77/2020; 
            
            
               (k)naknade za bolovanje zbog invaliditeta, kako je utvrđeno člankom 24. Zakonodavne uredbe br. 18/2020 kako je preoblikovana Zakonom br. 27/2020 i člankom 74. Zakonodavne uredbe br. 34/2020 kako je preoblikovana Zakonom br. 77/2020;
            
            
               (l)porezne olakšice za poboljšanje sigurnosti radnog mjesta, kako je utvrđeno člankom 120. Zakonodavne uredbe br. 34/2020 kako je preoblikovana Zakonom br. 77/2020; 
            
            
               (m)porezne olakšice za dezinfekciju radnih mjesta i kupnju sigurnosne opreme, kako je predviđeno člankom 125. Zakonodavne uredbe br. 34/2020 kako je preoblikovana Zakonom br. 77/2020.
            
            
               Članak 4.
            
            
               Italija do [DATUM: šest mjeseci od datuma objave ove Odluke] i svakih šest mjeseci nakon toga obavješćuje Komisiju o izvršenju planiranih javnih rashoda, sve do potpunog izvršenja tih planiranih javnih rashoda.
            
            
               Članak 5.
            
            
               Ova je Odluka upućena Talijanskoj Republici.
            
            
               Članak 6.
            
            
               Ova Odluka objavljuje se u Službenom listu Europske unije. 
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 159, 20.5.2020., str. 1.
               
               
                  
                     (2)
                  
                        Zakonodavna uredba br. 18/2020 kako je preoblikovana Zakonom br. 27/2020
               
               
                  
                     (3)
                  
                        Zakonodavna uredba br. 34/2020 kako je preoblikovana Zakonom br. 77/2020.